Na rok 2001 bol pre Železničnú políciu (ďalej len „ŽP“) schválený rozpočet v kategórii 610 (služobné príjmy a platy) vo výške 239 543 tis. Sk, pričom bola stanovená systemizácia 1125 príslušníkov s objemom finančných prostriedkov vo výške 229 118 tis. Sk.

	Už   pri  rozpise  záväzných  výstupov  štátneho  rozpočtu na rok 2001 ŽP rozporovala pridelenú výšku objemu finančných prostriedkov určenú na schválený počet systemizovaných miest, nakoľko neboli zohľadnené všetky dopady vyplývajúce zo zákona o štátnej službe a uznesení vlády SR platné pre ŽP.

Už pri čerpaní rozpočtových prostriedkov za I. polrok 2001 pri nenaplnených stavoch a  pri prijatých úsporných opatreniach zo strany ŽP dochádzalo k prekročeniu čerpania stanoveného rozpočtu.

Do rozpočtu na rok 2001 nebol premietnutý dopad zákona 464/2000 Z.z., ktorým sa zmenil a doplnil zákon č. 73/1998 Z. z. o štátnej službe príslušníkov PZ, SIS, ZVJS SR a ŽP v znení neskorších predpisov (ďalej len „zákon o štátnej službe“) týkajúci sa sumy ďalšieho služobného platu, nakoľko s účinnosťou od 1.januára 2001 sa do služobného platu okrem doterajšej zložky služobného príjmu uvedeného v § 84 ods. 1 písm. a) až m) zákona o štátnej službe započítava aj jedna šestina z príplatkov vyplatených podľa § 84 ods. 1 písm. o) až r) zákona o štátnej službe za polrok kalendárneho roka, v ktorom je splatný. 

Čerpanie v rámci kategórie 610 bolo za I. polrok 2001 prekročené o 1 698 tis. Sk najmä z dôvodu nedostatočného vykrytia ďalšieho služobného platu na rok 2001 v súvislosti s prijatím uvedeného zákona, čo predstavuje čiastku 1 588 tis. Sk. 

K prekročeniu došlo napriek tomu, že:

1.	ŽP má najnižší dosiahnutý priemerný mesačný služobný príjem z ozbrojených zborov SR, odmeňovaných zákonom o štátnej službe,
2.	ŽP má najnižšie % osobného príplatku z uvedených zborov (vrátane zamestnancov),
3.	do júna 2001 generálny riaditeľ ŽP nedal súhlas k plošnému preplácaniu nadčasových hodín (postup v rozpore s ustanoveniami § 98 ods. 1 zákona o štátnej službe),
4.	v priebehu I. polroka 2001 bolo pozastavené prijímanie príslušníkov ŽP podľa schválenej systemizácie, t.j. k 30.6.2001 bolo neobsadených 39 tabuľkových miest, 
5.	obmedzil sa výkon služby v sobotu, v nedeľu, v noci a vo sviatok,
6.	mimoriadne odmeny občianskych zamestnancov ŽP neboli v priebehu I. polroka 2001 realizované  (s výnimkou 6000.- Sk).

Napriek prijatým opatreniam a obmedzeným službám v sobotu, v nedeľu, v noci a vo sviatok nebolo možné zabezpečiť čerpanie v rámci stanoveného rozpočtu. 

Poddimenzovaný rozpočet ŽP spôsobuje zdanlivo neriešiteľný kruh problémov. Nedostatok rozpočtových prostriedkov v kategórii 610 neumožňoval naplniť platnú systemizáciu príslušníkov ŽP. V dôsledku nenaplnenia tabuľkových počtov boli príslušníci ŽP nútení vykonávať služby nad základný čas služby, rovnako aj za príslušníkov, ktorí boli vyslaní na štúdium na získanie policajného vzdelania. ŽP však nemá rozpočtové prostriedky na preplácanie nadčasov. 

ŽP nepožaduje navýšenie rozpočtu z dôvodu jeho zvýhodnenia, ale požadovala v priebehu roka 2001  vykonať prepočet rozpočtu ŽP v zmysle ustanovení zákona o štátnej službe rovnakým spôsobom, ako sa vykonáva pre ostatné zložky, ktoré sa riadia uvedeným zákonom. 

Na zabezpečenie plnenia úloh v zmysle zákona č. 57/1998 Z. z. o Železničnej polícii v znení neskorších predpisov (ďalej len „zákon o ŽP“) a v súlade so zákonom o štátnej službe generálny riaditeľ ŽP pre II. polrok 2001 prijal nasledovné opatrenia:

•	z dôvodu ukončenia legislatívneho procesu v NR SR o návrhu zákona o zlúčení ŽP s Policajným zborom a o zmene a doplnení niektorých zákonov započal s prijatím 39 príslušníkov do služobného pomeru v zmysle platnej systemizácie a tabuľkových počtov ŽP,
•	preplácanie príplatkov za výkon služby v sobotu, v nedeľu, v noci, vo sviatok a nad základný čas služby.